section_heading: Povijest
paragraph_text: Ian Brown i John Squire upoznali su se u jednoj od gimnazija u Altrinchamu, gradiću blizu Manchestera. 1980. godine, ubrzo nakon završetka školovanja, osnivaju svoj prvi sastav i nazivaju ga The Patrol. Na nastupima u lokalnim klubovima svirali su isključivo obrade raznih uspješnica, iako su snimili demoalbum sastavljen od pjesama „Jail of the Assassin“, koju je otpjevao Brown, i „Too Many Tonnes“ s Andyjem Watkinsom kao pjevačem. Sastavu se priključio bubnjar Simon Woolstencroft, ali The Patrol ubrzo prestaje s radom. Brown i Squire zatim osnivaju English Rose, čije ime se mijenja u The Stone Roses.